**KÖZPONTI NYOMOZÓ FŐÜGYÉSZSÉG**

1087 Budapest VIII. ker., Könyves Kálmán krt. 38.

**Tisztelt Nyomozóhatóság!**

Alulírott Hadházy Ákos Ányos (levelezési cím: Képviselői Irodaház, 1054 Budapest, Széchenyi rkp. 19.), mint az LMP országgyűlési képviselője az alábbi

**feljelentést teszem**

#### ismeretlen tettesek ellen a Btk. 420. § (1) bekezdése szerinti „Versenyt korlátozó megállapodás közbeszerzési és koncessziós eljárásban” bűncselekmény; a Btk. 376. § (1) bekezdése szerinti „Hűtlen kezelés” bűncselekmény; a Btk. 377. § (1) bekezdés szerinti „Hanyag kezelés” bűncselekmény megalapozott gyanúja miatt, az alábbi tényállás alapján.

A Dél-Békés Mezőgazdasági termelőiért Alapítvány (Pusztaottlaka), Cece Nagyközség Önkormányzata és Lajoskomárom Nagyközség önkormányzat az alábbi általuk elnyert többek között EU-s alapokból finanszírozott pályázatok megvalósítására meghívásos pályázat útján folytattak le közbeszerzési eljárást.

Dél-Békés Mezőgazdasági termelőiért Alapítvány: „Lendületben a kistérség!” – Szűrőprogramokkal és egészségfejlesztéssel kapcsolatos szakértői szolgáltatások (TÁMOP-6.1.2/LHH/11-B-2012-0019)

http://www.kozbeszerzes.hu/adatbazis/mutat/hirdetmeny/portal\_17106\_2013/

Cece Nagyközség Önkormányzata: „Éljünk egészségesen!” – EFI működésével és szűrőprogramokkal kapcsolatos szolgáltatások (TÁMOP-6.1.2-11/3-2012-0034)

http://www.kozbeszerzes.hu/adatbazis/mutat/hirdetmeny/portal\_16934\_2013/

Lajoskomárom Nagyközség Önkormányzat: „Rajtad múlik!” – EFI működésével és szűrőprogramokkal kapcsolatos szolgáltatások (TÁMOP-6.1.2-11/3-2012-0045)

http://www.kozbeszerzes.hu/adatbazis/mutat/hirdetmeny/portal\_16444\_2013/

A pályázat során a három kiíró egymástól függetlenül ugyanazt az alábbi három céget kérte fel ajánlattételre:

Public Sector Tanácsadó Kft. (1063 Budapest, Színyei Merse u. 21.)

IMS Magyarország Kft. (2040 Budaörs, Panoráma u. 4.)

Friss Európa Nonprofit Kft.**(**1141 Budapest, Szugló u. 82. fsz. 2.).

A közbeszerzést mindhárom esetben a Public Sector Kft. nyerte. Azt, hogy az ajánlatot tevő cégek egymástól nem voltak függetlenek és ajánlataikat összehangolhatták alátámasztja az a tény, hogy a Friss Európa Kft. által korábban más tárgyban lefolytatott meghívásos közbeszerzési eljáráson a Public Sector Kft. nyert és meghívottként részt vett az IMS Magyarország Kft. is. A közbeszerzésieljárás a következő volt:

<http://www.kozbeszerzes.hu/adatbazis/mutat/hirdetmeny/portal_7682_2012/>

Tényként megállapítható tehát, hogy az érintett három cég kapcsolatban állt már egymással a három közbeszerzés kiírását megelőzően. Gyanúra ad okot az a körülmény, hogy a három egymástól eltérő – és földrajzilag is egymástól távol lévő – kiíró éppen ugyanazt a három Budapesti, vagy Budapest környéki ajánlattevőt hívja meg egy közbeszerzési eljárásban egymástól függetlenül. Vajon honnan kapták az információt a pályázatot kiírók, hogy az érintett TÁMOP-os program megvalósítására éppen ezt a három céget hívják meg?

Álláspontunk szerint a fenti tényállás alaposan felveti annak a gyanúját, hogy az ajánlatot benyújtó cégek a közbeszerzési eljárás eredményének befolyásolása érdekében az árak, díjak, egyéb szerződéses feltételek rögzítésére vagy a piac felosztására irányuló megállapodást kötöttek és ezzel a versenyt korlátozták és így megvalósíthatták a Btk. 420. § (1) bekezdése szerinti **„**Versenyt korlátozó megállapodás közbeszerzési és koncessziós eljárásban” bűncselekmény törvényi tényállását.

Nehezen képzelhető el, hogy a pályázatot kiírók egymástól függetlenül jutottak volna el ugyanahhoz a három ajánlattevőhöz, alapos a gyanú arra, hogy tudtak arról, hogy a három társaság meghívása csak a törvényesség látszata miatt kell és a megvalósítandó feladatokért fizetendő díj kapcsán nincs verseny közöttük és ezért nem is a versennyel elérhető legjobb ajánlat fog nyerni, hanem az érintettek által előre meghatározott magasabb összeget kell majd fizetni a szolgáltatásért.

Mindezzel a kiírásokért felelős személyek megvalósíthatták a Btk. 376. § (1) bekezdése szerinti „Hűtlen kezelés” bűncselekmény törvényi tényállását, amennyiben a rájuk bízott idegen vagyon (az alapítvány, illetve önkormányzat vagyonát képező, pályázattal elnyert EU-s támogatás) kezelésére vonatkozó kötelességüket megszegték azzal, hogy nem tettek meg mindent azért, hogy valódi verseny alapján válasszák ki a program megvalósítóját. Amennyiben a nyomozás során nem bizonyítható, hogy a kiíróknál a felelős személyek tudtak arról, hogy nincs valós verseny a meghívottak között, akkor is megvalósíthatták a Btk. 377. § (1) bekezdése szerinti hanyag kezelés bűncselekmény tényállását, mert akkor gondatlanságból nem ellenőrizték a meghívott cégek közötti kapcsolatokat.

Kérjük, hogy az ügyben szíveskedjenek a nyomozást lefolytatni.

Budapest, 2017. január 20.

Tisztelettel:

Hadházy Ákos Ányos

Országgyűlési képviselő

LMP